”መንግሥት ለኢትዮጵያ ብልፅግና በቁርጠኝነት ይሰራል” ጠቅላይ ሚኒስትር ዐብይ አህመድ (ዶ/ር)
 አዲስ አበባ ፦ መንግሥት ለኢትዮጵያ ብልፅግና በቁርጠኝነት እንደሚሰራ ጠቅላይ ሚኒስትር ዶክተር ዐብይ አህመድ አረጋገጡ። ዜጎች አዲሲቱን ኢትዮጵያ ለመገንባት በጋራ እንዲነሱም ጥሪ አቀረቡ ።  ጠቅላይ ሚኒስትር ዐብይ በማህበራዊ ሚዲያ ገጾቻቸው ላይ ባሰፈሩት መልዕክት ፣ መንግሥት አገሪቱን ወደ ተሻለ ደረጃ ለማድረስ ጥረቱን አያቋርጥም። ኢትዮጵያውያን ብልጽግና ይመጥናቸዋል፤ ይገባቸዋልም ብለዋል። አስተዳደራቸው ለዚህ መሳካት በቁርጠኝነት እንደሚሰራም አስታውቀዋል ።  ሰዎች ያለፍንበትን የታሪክ ውጣ ውረድ መርሳት እንደሚያጋጥማቸው አውስተው፤ የአካባቢን ፣የአኗኗርን ፣ የከተሞችንና የአገርን ሁኔታ በማየት ‘’ከዚህ የተሻለ አይገባንም ፣ ቅብጠት ነው ፣ ለድኻ ይሄ መች አነሰው ብለን እንቀጥላለን’’ ብሎ መቆም እንደማይገባ አመልክተዋል።  ‘’በጠቅላይ ሚኒስትር ጽህፈት ቤት፣ በቤተ መንግሥቱ ቅጽር ግቢና በከተሞች እየተለወጡ ያሉ ነገሮች ለራሳችን ከፍ ያለ ቦታ እንድንሰጥ ያስችሉናል’’ ብለዋል።  ‘’ከጥቂት ዓመታት በፊት በእነዚህ በሮች ያለፉ ኢትዮጵያውያን በግቢው ሕይወት ለመዝራት የተሠራውን የፈጠራ ችሎታና ጉልበት ሳያደንቁ አያልፉም’’ በማለትም ሐሳባቸውን አስፍረዋል።  ‹‹በአንድነት የምንፈልጋትን ኢትዮጵያ ለመገንባት በዓላማ፣ በሐሳብና በትጋት እንነሣ›› ሲሉም ጠቅላይ ሚኒስትር ዐብይ መልዕክታቸውን አስተላልፈዋል።አዲስ ዘመን ግንቦት 19/2012በጋዜጣው ሪፖርተር